7.500 kroner. Så meget skal husejer Jesper Kjær Ries bøde, fordi han offentliggjorde billeder af en indbrudstyv, der to gange samme dag brød ind i familiens villa.

Annonce

For et halvt år siden gjorde Jesper Kjær Ries noget, man ikke må.

Familiefaren fra Åbyhøj vidste endda godt, at det var ulovligt, da han på sin Facebook-væg postede en række knivskarpe overvågningsbilleder af den indbrudstyv, der to gange samme dag gav sig god tid til at tømme familiens hus på Jeppe Aakjærs Vej for værdier.

Men da politiet havde haft overvågningsbillederne i en uge, uden at det resulterede i en anholdelse, blev afmagten for stor for Jesper Kjær Ries.

Han lagde en stribe billeder af indbrudstyven - taget med familiens overvågningskamera - på Facebook i håb om, at nogle ville genkende tyven og hjælpe politiet på sporet.

Det må man ikke.

Det er et brud på persondataloven, og nu har Jesper Kjær Ries fået sin straf: En bøde på 7.500 kroner.

»Jeg vidste jo godt, at jeg risikerede at blive straffet, så da politiet ringede og sagde, at Datatilsynet havde bedt dem sende mig en bøde på 'ikke mindre end 7.500 kroner' kom det ikke som nogen kæmpe overraskelse«, fortæller han.

Hans forbrydelse består i, at han ikke har fået tilladelse til at offentliggøre billederne af den forurettede.

Og i det her tilfælde er forurettede altså indbrudstyven.

»Jeg ville rigtig gerne have spurgt ham først, men det var ikke muligt«, konstaterer Jesper Kjær Ries tørt.

Opslaget blev efterfølgende delt cirka 10.000 gange.

Annonce

Skal ikke lege sherif

Han har allerede betalt bøden. Og det med oprejst pande, for alle skal være lige for loven, mener han.

Jesper Kjær Ries betragter da også sig selv som en lovlydig og autoritetstro borger, men afmagten og frustrationerne over at se sit hjem krænket uden nogen umiddelbar konsekvens, fik husejeren til at se rødt og gå på kompromis med sine idealer.

Om han ville gøre det samme igen?

Det er Jesper Kjær Ries ikke et sekund i tvivl om.

»Ja, helt sikkert. Nogle vil sikkert kalde det hyklerisk, men i nogle tilfælde kan civil ulydighed være den eneste udvej. For mig går grænsen, når man bevæger sig ind over min dørtærskel. Jeg vil gøre alt for at beskytte min familie, og tager gerne konsekvenserne«, siger han.

Synes du, det er fair, at du skal bøde i sagen, og at indbrudstyven nu er den forurettede?

»Det er fair nok. Vi kan ikke bare gå rundt og bringe kompromitterede billeder af hinanden. Det er vel også rimeligt nok, at vi ikke skaber et stikkersamfund, hvor vi alle leger sheriffer, men i stedet lader politiet gøre deres arbejde. Vi kan diskutere, hvor grænsen for det offentlige rum går. Jeg synes, den var overtrådt ved min dørtærskel«.

Annonce

To sigtede for indbruddet

Jesper Kjær Ries' første indskydelse var egentlig at gå i retten med bødeforlægget.

Men han har i stedet valgt at betale.

Udsigten til at skulle bruge flere kræfter og mere tid - og penge til en advokat - har fået familiefaren til at tage sin straf; klappe i og gøre honnør.

Sagen - altså indbruddet - efterforskes i øvrigt stadig af Østjyllands Politi.